CELEX: C2005/193/34
Language: sk
Date: 2005-08-06 00:00:00
Title: Vec C-260/05 P: Odvolanie podané 20. júna 2005: Sniace, SA proti rozsudku Súdu prvého stupňa Európskych spoločenstiev (piata rozšírená komora) zo 14. apríla 2005 vo veci T-88/01, Sniace, SA proti Komisii Európskych spoločenstiev

6.8.2005   
            
            
               SK
            
            
               Úradný vestník Európskej únie
            
            
               C 193/22
            
         Odvolanie podané 20. júna 2005: Sniace, SA proti rozsudku Súdu prvého stupňa Európskych spoločenstiev (piata rozšírená komora) zo 14. apríla 2005 vo veci T-88/01, Sniace, SA proti Komisii Európskych spoločenstiev
   (Vec C-260/05 P)
   (2005/C 193/34)
   Jazyk konania: španielčina
   Sniace, SA, v zastúpení: D. J. Baró Fuentes, advokát, podal 20. júna 2005 odvolanie na Súdny dvor Európskych spoločenstiev proti rozsudku Súdu prvého stupňa Európskych spoločenstiev (piata rozšírená komora) zo 14. apríla 2005 vo veci T-88/01, Sniace, SA proti Komisii Európskych spoločenstiev.
   Odvolateľ navrhuje, aby Súdny dvor:
   
               1.
            
            
               zrušil rozsudok Súdu prvého stupňa zo 14. apríla 2005 vo veci T-88/01;
            
         
               2.
            
            
               vyhovel návrhom, ktoré boli predložené v prvostupňovom konaní, alebo vrátil vec Súdu prvého stupňa na rozhodnutie o podstate veci;
            
         
               3.
            
            
               vyhovel návrhu odvolateľa zo 16. októbra 2001 na nariadenie opatrení na zabezpečenie priebehu konania, ako aj návrhu odvolateľa z 20. apríla 2001, aby sa osobne dostavili účastníci konania a podali svedeckú výpoveď, a návrhu na predloženie znaleckého posudku;
            
         
               4.
            
            
               zaviazal odporcu v prvostupňovom konaní nahradiť trovy konania.
            
         Dôvody odvolania a hlavné tvrdenia
   Na podporu svojich návrhov odvolateľ uvádza:
   
               1.
            
            
               Nesprávne právne posúdenie, keďže jeho žaloba bola vyhlásená za neprípustnú z dôvodu, že neuviedol v príslušnej forme dôvody, pre ktoré napadnuté rozhodnutie mohlo mať dosah na jeho oprávnené záujmy z dôvodu podstatného dosahu na jeho postavenie na trhu. V tomto smere sa Súd prvého stupňa dopustil viacerých omylov pri hodnotení informácií v spise, najmä vo vzťahu k priamej hospodárskej súťaži medzi celulózovými vláknami (lyocell, subštandardy lyocell-u a proviskóza), ktoré vyrába a uvádza na trh podnik, ktorý je prijímateľom štátnej pomoci, a celulózovými vláknami (viskóza), ktoré vyrába a uvádza na trh odvolateľ. Tieto vlákna si navzájom konkurujú na tom istom trhu ohľadne určitých spôsobov použitia a aplikácie. Súd prvého stupňa rovnako nezohľadnil správne rôzne informácie v spise, ktoré preukazujú v súlade s právom hospodárskej súťaže existenciu radu osobitných okolností individualizujúcich odvolateľa (existencia uzavretého kruhu odberateľov a výrazných prebytočných kapacít na trhu celulózových vlákien, atď.). Nakoniec Súd prvého stupňa nehodnotil správne informácie v spise, ktoré preukazujú podstatný dosah na postavenie odvolateľa na trhu.
            
         
               2.
            
            
               Nesprávne právne posúdenie, keďže žaloba bola vyhlásená za neprípustnú z dôvodu, že odvolateľ nebol osobne dotknutý, pretože v predchádzajúcom administratívnom konaní hral len malú úlohu. V tomto smere Komisia Európskych spoločenstiev vyzvala odvolateľa ako príslušnú stranu v zmysle článku 88 ods. 2 ES, aby predložil pripomienky. Odvolateľ účinne využil svoje procesné práva a predložil pripomienky proti štátnej pomoci poskytnutej Lenzing Lyocell. Táto účasť však nemohla mať žiadaný účinok, keďže Komisia považovala za vhodné nezverejniť určité informácie počas trvania administratívneho konania.
            
         
               3.
            
            
               Subsidiárne, porušenie základného práva na účinnú súdnu ochranu. Rozhodnutie Súdu prvého stupňa vyhlásiť žalobu za neprípustnú bez preskúmania podstaty veci vedie k porušeniu práva na obhajobu a k odmietnutiu spravodlivosti. Predpokladá to krok späť v judikatúre Spoločenstva, ktorá už spružnila podmienky aktívnej legitimácie príslušných strán v konaniach o štátnej pomoci.
            
         
               4.
            
            
               Ďalej, subsidiárne, porušenie práva Spoločenstva. Tento žalobný dôvod sa delí na dva čiastkové žalobné dôvody. Na jednej strane ide o porušenie zásady procesnej rovnosti, keďže z porovnávacieho hodnotenia sa dá vyvodiť záver, že priata rozšírená komora Súdu prvého stupňa odlišne posudzovala dve porovnateľné situácie. Na druhej strane ide o porušenie článkov 64 a 65 Rokovacieho poriadku Súdu prvého stupňa, keďže Súd prvého stupňa nevyhovel návrhom na nariadenie opatrení na zabezpečenie priebehu konania a na vykonanie dôkazných prostriedkov, ktoré podal počas prvostupňového konania odvolateľ.